Na temelju Politike o suradnji s iseljeništvom („Službeni glasnik BiH“, broj 38/17) i Odluke o usvajanju Pravila za prijenos znanja, vještina i iskustva iz iseljeništva u institucije i javne ustanove u Bosni i Hercegovini broj 09-02-2-667-5/23 od 19.7.2023. godine, Ministarstvo za ljudska prava i izbjeglice Bosne i Hercegovine objavljuje

**JAVNI POZIV**

**za iskazivanje interesa institucija i javnih ustanova u Bosni i Hercegovini za sudjelovanje u programu Prijenosa znanja, vještina i iskustva iz iseljeništva u Bosnu i Hercegovinu**

Cilj Javnog poziva za iskazivanje interesa je odabir institucija i javnih ustanova u Bosni i Hercegovini koje bi, u svojstvu institucija prijema znanja, učestvovale u programu Prijenosa znanja, vještina i iskustva iz iseljeništva u Bosnu i Hercegovinu (u daljnjem tekstu: program Prijenosa znanja) Ministarstva za ljudska prava i izbjeglice Bosne i Hercegovine (u daljnjem tekstu: Ministarstvo), a sve u cilju doprinosa institucionalizaciji prijenosa znanja iz iseljeništva u Bosnu i Hercegovinu i uvezivanja znanstvenog i stručnog iseljeništva s relevantnim institucijama i javnim ustanovama u Bosni i Hercegovini.

Ministarstvo, u okviru svojih nadležnosti za iseljeništvo, će u narednom razdoblju realizirati program Prijenosa znanja kojim je predviđen kratkoročni angažman stručnjaka iz iseljeništva u institucijama i javnim ustanovama u Bosni i Hercegovini koje iskažu takav interes. Razdoblje angažmana stručnjaka iz iseljeništva može trajati od najmanje 5 do najviše 15 radnih dana.

Program Prijenosa znanja je namijenjen svim institucijama i javnim ustanovama, na svim razinama vlasti, na području cijele Bosne i Hercegovine.

Zainteresirane institucije/ustanove iskazat će svoj interes na način da popune *Prijavni obrazac za institucije prijema u Bosni i Hercegovini za angažman stručnjaka iz iseljeništva* (Aneks II.) i dostave ga elektroničkim putem Ministarstvu za ljudska prava i izbjeglice na adresu: vladimir.kek@mhrr.gov.ba ili selma.cvorak@mhrr.gov.ba. Jasan, detaljan i koncizan opis potreba institucije i poslova koje bi stručnjak obavio, kao i profil traženog stručnjaka, koji se unose u Prijavni obrazac, je važan za pronalazak odgovarajućeg stručnjaka u iseljeništvu, kao i uspješnost cjelokupnog angažmana.

Po zaprimanju prijava, Ministarstvo će izvršiti spajanje prijavljenih stručnjaka iz iseljeništva i institucija/ustanova u Bosni i Hercegovini i ugovoriti provedbu prijenosa znanja.

Institucija prijema nema nikakve financijske obveze prema angažiranom stručnjaku.

Stručnjak na prijenosu znanja se angažira volonterski, bez naknade za svoj rad, uz osigurane troškove prijevoza, smještaja i dnevnica koje snosi Ministarstvo.

Institucija prijema će potpisati ugovor o suradnji sa Ministarstvom u postupku prijenosa znanja, vještina i iskustava iz iseljeništva u Bosnu i Hercegovinu kojim se regulira suradnja, kao i opći Memorandum o suradnji.

Javni poziv ostaje otvoren do kraja kalendarske 2023. godine.

Sastavni dio Javnog poziva su:

* Prijavni obrazac za institucije prijema u Bosni i Hercegovini za angažman stručnjaka iz iseljeništva (Aneks II.);
* Pravila za prijenos znanja, vještina i iskustva iz iseljeništva u institucije i javne ustanove u Bosni i Hercegovini i Odluka o usvajanju.